Document ID: 32013D0161

KOMISIJAS ĪSTENOŠANAS LĒMUMS
(2013. gada 11. marts),
ar kuru groza Lēmumu 2011/163/ES, ar ko apstiprina plānus, ko saskaņā ar Padomes Direktīvas 96/23/EK 29. pantu iesniegušas trešās valstis
(izziņots ar dokumenta numuru C(2013) 1279)
(Dokuments attiecas uz EEZ)
(2013/161/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1996. gada 29. aprīļa Direktīvu 96/23/EK, ar ko paredz pasākumus, lai kontrolētu noteiktas vielas un to atliekas dzīvos dzīvniekos un dzīvnieku izcelsmes produktos, un ar ko atceļ Direktīvu 85/358/EEK un Direktīvu 86/469/EEK, kā arī Lēmumu 89/187/EEK un Lēmumu 91/664/EEK (1), un jo īpaši tās 29. panta 1. punkta ceturto daļu un 2. punktu,
tā kā:
(1)
Direktīvā 96/23/EK ir noteikti pasākumi tās I pielikumā minēto vielu un atlieku grupu pārraudzībai. Minētajā direktīvā noteikta prasība, ka trešās valstis, no kurām dalībvalstīm ir atļauts importēt dzīvniekus un dzīvnieku izcelsmes produktus, uz ko attiecas minētā direktīva, iesniedz atlieku pārraudzības plānu, kurā ir paredzētas prasītās garantijas. Minētajā plānā būtu jāiekļauj vismaz tās atlieku grupas un vielas, kas norādītas I pielikumā.
(2)
Ar Komisijas Lēmumu 2011/163/ES (2) apstiprina Direktīvas 96/23/EK 29. pantā paredzētos plānus (“plāni”), ko iesniegušas vairākas trešās valstis, kuras norādītas minētās direktīvas pielikumā sniegtajā dzīvnieku un dzīvnieku izcelsmes produktu sarakstā.
(3)
Ņemot vērā vairāku trešo valstu nesen iesniegtos plānus un papildu informāciju, ko ir saņēmusi Komisija, nepieciešams atjaunināt sarakstu par trešām valstīm, no kurām dalībvalstis, kā paredzēts Direktīvā 96/23/EK un šobrīd norādīts sarakstā Lēmuma 2011/163/ES pielikumā (“saraksts”), drīkst importēt konkrētus dzīvniekus un dzīvnieku izcelsmes produktus.
(4)
Bosnija un Hercegovina ir iesniegušas Komisijai plānu par mājputniem, pienu, olām un medu. Šajā plānā ir paredzētas pietiekamas garantijas, un tas būtu jāapstiprina. Tāpēc ieraksti par Bosniju un Hercegovinu attiecībā uz mājputniem, pienu, olām un medu būtu jāiekļauj šajā sarakstā.
(5)
Japāna Komisijai ir iesniegusi plānu attiecībā uz liellopiem. Minētajā plānā ir paredzētas pietiekamas garantijas, un tas būtu jāapstiprina. Tāpēc sarakstā būtu jāiekļauj ieraksts par Japānu attiecībā uz liellopiem.
(6)
Moldova ir iesniegusi Komisijai plānu attiecībā uz mājputniem, akvakultūru un olām. Minētajā plānā ir paredzētas pietiekamas garantijas, un tas būtu jāapstiprina. Tāpēc sarakstā būtu jāiekļauj ieraksts par Moldovu attiecībā uz mājputniem, akvakultūru un olām.
(7)
Pitkērnas Salas pašlaik ir iekļautas sarakstā attiecībā uz medu. Tomēr Pitkērnas Salas nav iesniegušas Direktīvas 96/23/EK 29. pantā prasīto plānu. Tāpēc Pitkērnas Salas būtu jāsvītro no saraksta.
(8)
Vjetnama ir iesniegusi Komisijai plānu attiecībā uz medu. Minētajā plānā ir paredzētas pietiekamas garantijas, un tas būtu jāapstiprina. Tāpēc sarakstā būtu jāiekļauj ieraksts par Vjetnamu attiecībā uz medu.
(9)
Lai izvairītos no jebkādiem tirdzniecības traucējumiem, būtu jānosaka pārejas periods attiecībā uz sūtījumiem no Pitkērnas Salām, kas tikuši sertificēti un nosūtīti uz Savienību pirms šā lēmuma piemērošanas dienas.
(10)
Tāpēc attiecīgi būtu jāgroza Lēmums 2011/163/ES.
(11)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2011/163/ES pielikumu aizstāj ar šā lēmuma pielikuma tekstu.
2. pants
Pārejas periodā līdz 2013. gada 16. maijam dalībvalstis pieņem medus sūtījumus no Pitkērnas Salām ar nosacījumu, ka importētājs pierāda, ka produkti ir sertificēti un nosūtīti uz Savienību līdz 2013. gada 1. aprīlim.
3. pants
Šis lēmums ir adresēts dalībvalstīm.
Briselē, 2013. gada 11. martā

Labels: 17
20
3
6
18